„PENKIOS PO PUSĖS ŠEŠIŲ...“
Dailės mėgėjų tapybos ir piešinių paroda

Kas galėtų vienyti skirtingo temperamento, pažiūrų, amžiaus ar profesijų žmones, kas juos sukviečia draugėn kas savaitę ir taip mėnesių mėnesius, kai kuriuos ir metų metus – burtai, įkvėpimas, paslėpti talentai, troškimas pažinti save?.. Penkios po pusės šešių... Laikas, kai įsivyrauja kūrybinė bendrystė, tapybinė ir spalvų kupina, minčių išsivalymo ir draugiškos konkurencijos atmosfera... Vaivorykštė negali nutvieksti padangės be trijų komponentų – debesų, lietaus ir saulės, taip ir šis kūrybos stebuklas neįvyksta be kelių, vienas kitą papildančių dalykų – kurti trokštančių širdžių, talentingų mokytojų būrio, nuostabią įkvėpimo galią turinčios sielos ir viską apjungiančios bohemiška atmosfera alsuojančios aplinkos. 
Taigi, vienas šio stebuklo ingredientų – tai Kauno Senamiestyje, Šv. Gertrūdos ir M. Daukšos gatvių sankryžoje, įsikūrusi Kauno A. Martinaičio dailės mokykla, kviečianti mokytis ne tik vaikus, bet vakarais suburianti suaugusiuosius – į dailės mėgėjų grupes. Per daugiau nei pusę amžiaus susiformavusios šios neformaliojo švietimo institucijos tradicijos tapo svarbiu miesto dailės edukacijos ir kultūros židiniu. 
[bookmark: _GoBack]Kita svarbi kūrybos stebuklo dalis – menininkė Aistė Ramūnaitė, Kauno A. Martinaičio mokyklos mokytoja-ekspertė, kurti trokštančių širdžių vedlė kūrybos labirintuose, įkvėpėja,  turinti nuostabią įtikinimo galią patikėti savo kūryba, pamilti darbus, padrąsinusi, paskatinusi ir be galo daug padėjusi pasirengti šiai parodai.  Menininkė – viena ryškiausių vidurinės kartos lietuvių grafikos kūrėjų. Ryškūs ir įsimintini jos darbai, kūrybinė biografija. Daug metų gyvenusi ir kūrusi Didžiojoje Britanijoje, A. Ramūnaitė grįžo į Kauną, čia gyvena ir kuria.
Ir pagrindinis šios kūrybinės magijos ingredientas – tai dailės mėgėjai, visi be galo skirtingai matantys, jaučiantys ir interpretuojantys pateiktas užduotis, kaip išpažintį pateikiantys jums savo kūrybą jau antroje parodoje – darbus, sukurtus A. Martinaičio dailės mokykloje lankomų užsiėmimų metu. 

Susipažinkite:

Aurelija Valaitytė, bendrosios praktikos slaugytoja. Draugystė su daile prasidėjusi mokyklos laikais tęsiasi iki šiol.
Danutė Mitkienė, reklamos projektų vadovė portale „kaunieciams.lt“.
Ingrida Alkevičienė, valstybės tarnautoja, dviejų sūnų mama, vienos anūkėlės močiutė.
Irma Urbonavičienė, redaktorė, kūrybinių dirbtuvių „Raganų draustinis“ įkūrėja, įkvėpimo semiasi gamtoje ir kelionėse.
Jolanta Urbaitytė-Barišauskienė, fizinės medicinos ir reabilitacijos specialistė, dievina keliones po egzotiškas šalis.
Jurgita Masilionienė, buhalterė iš Kulautuvos šilo, kūryboje ieškanti savęs.
Kristina Tamaliūnaitė-Gaurilčikienė, farmacijos srityje dirbanti dailės mėgėja.
Kristina Padleckienė, statybos inžinierė. Kūryba jai suteikia energijos, išlaisvina mintis, augina sparnus, suteikia drąsos.
Rima Meskeliūnaitė-Jazukevičienė, projektų vadovė, kuriai tapyba, muzikavimas, dainavimas – tai išsigelbėjimas po įtemptų darbo valandų.
Rita Šemelė, žurnalistė, kelionių knygų autorė, mokyklose veda projekto „Kultūros pasas“ edukacijas.
Rūta Dvilevičienė, buhalterė, mėgsta teatrą, kiną, kalnų slidinėjimą, buriavimą ir žygius, dievina gyvūnus – augina 2 šunis ir 3 kates.
Taip pat Izolda, Olga ir Rimantas Stelmokas.
